(Foto: Inquam Photos / Octav Ganea)

Nici ministrul Rovana Plumb nu vede o creștere la pompă a prețului carburanților odată cu reintroducerea supraaccizei. Plumb nu a simțit majorarea prețurilor pentru că spune că nu a mai alimentat de o lună. Întrebată de jurnaliști despre scumpirea benzinei și motorinei, ministrul delegat pentru fonduri europene a răspuns: „Dacă domnul Dragnea a declarat că prețurile nu vor creşte, aşa va fi”.



Șeful Senatului a declarat săptămâna trecută că preţul carburanţilor nu a crescut, ci doar e diferit, în funcţie de staţie. Între timp, el s-a răzgândit.



Pe lista membrilor Guvernului care nu au aflat că benzina s-a scumpit este și ministrul Educaţiei, Liviu Pop, care a găsit o scuză: „Sunt conducător auto. Soţia mea alimentează, nu alimentez eu”.

Dialogul dintre jurnaliști și Rovana Plumb, redat de Digi24.ro:

Reporter: Au crescut prețurile la benzină, motorină din ceea ce ați văzut?

Rovana Plumb, ministrul Mediului: Se urmărește acest lucru și bineînțeles că va fi exprimat, ca și până acum, un punct de vedere concret. Ce ne interesează este faptul că au crescut salariile, au crescut pensiile și în continuare se va face acest lucru.

Reporter: Prețurile la combustibil au crescut?

Rovana Plumb: Vă mulțumesc foarte mult.

Reporter: Bănuiesc că mai mergeți pe la benzinării...

Rovana Plumb: În unele locuri, da, în altele nu...

Reporter: Există vreo benzinărie care n-a mărit prețul?

Rovana Plumb: Depinde de zonele din ţară unde se alimentează. Eu, personal, până în acest moment, de o lună de zile, nu am alimentat.

Reporter: Spunea Liviu Dragnea că nu vor crește prețurile în urma acestei măsuri luate de Guvern... cu acciza... Ce se mai poate face acum?

Rovana Plumb: Dacă domnul Dragnea a declarat că prețurile nu vor creşte, aşa va fi.

Călin Popescu Tăriceanu s-a răzgândit: Sunt deranjat și eu, ca orice român, dacă crește prețul la benzină din cauza accizei

Aflat la Pitești, împreună cu președintele PSD, Liviu Dragnea, șeful Senatului a admis că scumpirea carburanților este o realitate.

„Sunt îngrijorat că locurile noastre de muncă din România pot fi puse în pericol. Vreau ca oamenii să câştige cât mai mult, sigur, deranjat şi eu ca şi fiecare român dacă creşte preţul la benzină din cauza accizei, dar în acelaşi timp vreau să vă spun că în primul trimestru al anului acesta, după eliminarea accizei la combustibil bugetul a încasat mai puţin 800 de milioane de lei”, a spus președintele Senatului.